CELEX: 32013D0021(01)
Language: hu
Date: 2013-06-28 00:00:00
Title: 2013/376/EU: Az Európai Központi Bank határozata ( 2013. június 28. ) a Ciprusi Köztársaság által kibocsátott vagy teljes mértékben garantált forgalomképes adósságinstrumentumok elfogadhatóságához kapcsolódó átmeneti intézkedésekről szóló EKB/2013/13 határozat hatályon kívül helyezéséről (EKB/2013/21)

13.7.2013   
            
            
               HU
            
            
               Az Európai Unió Hivatalos Lapja
            
            
               L 192/75
            
         AZ EURÓPAI KÖZPONTI BANK HATÁROZATA
   (2013. június 28.)
   a Ciprusi Köztársaság által kibocsátott vagy teljes mértékben garantált forgalomképes adósságinstrumentumok elfogadhatóságához kapcsolódó átmeneti intézkedésekről szóló EKB/2013/13 határozat hatályon kívül helyezéséről
   (EKB/2013/21)
   (2013/376/EU)
   AZ EURÓPAI BANK KORMÁNYZÓTANÁCSA,
   tekintettel az Európai Unió működéséről szóló szerződésre és különösen annak 127. cikke (2) bekezdése első francia bekezdésére,
   tekintettel a Központi Bankok Európai Rendszere és az Európai Központi Bank Alapokmányára és különösen annak 12.1. cikkére, 34.1. cikke második francia bekezdésére, a 3.1. cikk első francia bekezdésével és a 18.2. cikkel együttesen,
   mivel:
   
               (1)
            
            
               A Központi Bankok Európai Rendszere és az Európai Központi Bank Alapokmányának (a továbbiakban: a KBER Alapokmánya) 18.1. cikke szerint az Európai Központi Bank („EKB”) és azon tagállamok nemzeti központi bankjai, amelyek pénzneme az euro, hitelműveleteket végezhetnek hitelintézetekkel és más piaci szereplőkkel, azzal, hogy a hitelnyújtásnak megfelelő fedezet mellett kell történnie. Az eurorendszer monetáris politikai műveleteihez elfogadható fedezetre vonatkozó egyes követelmények az eurorendszer monetáris politikai eszközeiről és eljárásairól szóló, 2011. szeptember 20-i EKB/2000/14 iránymutatás (1) I. számú mellékletében kerültek meghatározásra (a továbbiakban: általános dokumentáció).
            
         
               (2)
            
            
               Az EKB/2011/14 iránymutatás I. mellékletének 1.6. szakaszában foglaltak alapján a Kormányzótanács az eurorendszer monetáris politikai műveletei végrehajtásának eszközeit, feltételeit, követelményeit és eljárásait bármikor megváltoztathatja. Az EKB/2011/14 iránymutatás 6.3.1. szakaszában foglaltak alapján az eurorendszer fenntartja magának a jogot, hogy az általa relevánsnak tartott bármely információ alapján meghatározza, hogy egy kibocsátás, kibocsátó, adós vagy garanciavállaló megfelel-e a magas hitelminőségi követelményeknek.
            
         
               (3)
            
            
               A Ciprusi Köztársaság által kibocsátott vagy teljes mértékben garantált forgalomképes adósságinstrumentumok elfogadhatóságához kapcsolódó átmeneti intézkedésekről szóló, 2013. május 2-i EKB/2013/13 határozat (2) rendkívüli intézkedésként ideiglenesen felfüggesztette az eurorendszer forgalomképes adósságinstrumentumokra vonatkozó hitelminőségi minimumkövetelményeinek alkalmazását a Ciprusi Köztársaság által kibocsátott vagy teljes mértékben garantált forgalomképes adósságinstrumentumok vonatkozásában.
            
         
               (4)
            
            
               A Ciprusi Köztársaság úgy döntött, hogy az általa kibocsátott forgalomképes adósságinstrumentumokra kiterjedő adósságkezelési programot indít.
            
         
               (5)
            
            
               Az adósságkezelési program beindítása további kedvezőtlen hatást gyakorolt a Ciprusi Köztársaság által kibocsátott vagy teljes mértékben garantált forgalomképes adósságinstrumentumok eurorendszer műveleteiben fedezetként való megfelelőségére.
            
         
               (6)
            
            
               Az EKB/2013/13 határozatot ezért hatályon kívül kell helyezni,
            
         ELFOGADTA EZT A HATÁROZATOT:
   1. cikk
   Az EKB/2013/13 határozat hatályon kívül helyezése
   Az EKB/2013/13 határozat hatályát veszti.
   2. cikk
   Hatálybalépés
   Ez a határozat 2013. június 28-án lép hatályba.
   
      Kelt Frankfurt am Mainban, 2013. június 28-án.
      
         
            az EKB elnöke
         
         Mario DRAGHI
      
   
   
      (1)  HL L 331., 2011.12.14, 1. o.
   
      (2)  HL L 133., 2013.5.17., 26. o.